מספר פנימי: 2010477

הכנסת העשרים

**יוזם:**  **חבר הכנסת** **מכלוף מיקי זוהר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3602/20

הצעת חוק התקשורת (בזק ושידורים) (תיקון – סינון אתרי הימורים ותכנים המציגים דברי תועבה באינטרנט), התשע"ז–2016

|  |  |  |  |  |  |
| --- | --- | --- | --- | --- | --- |
| תיקון סעיף 4ט | 1. | בחוק התקשורת (בזק ושידורים), התשמ"ב–1982[[1]](#footnote-2) (להלן – החוק העיקרי), בסעיף 4ט – | | | |
|  |  | (1) בסעיף קטן (א), בהגדרה "תוכן פוגעני" – | | | |
|  |  |  | (א) בפסקה (1) – | | |
|  |  |  |  | (1) בפסקת משנה (א), במקום הסיפה החל במילים "שיש בהם" יבוא "מכל סוג;"; | |
|  |  |  |  | (2) פסקת משנה (ב) – תימחק; | |
|  |  |  |  | (3) אחרי פסקת משנה (ג) יבוא: | |
|  |  |  |  |  | "(ד) הצגת עירום או איבר מין של אדם."; |
|  |  |  | (ב) בפסקה (3), אחרי "הימורים" יבוא מכל סוג באמצעות תשלום כספי";"; | | |
|  |  | (2) אחרי ההגדרה "ספק גישה לאינטרנט" יבוא: | | | |
|  |  |  | ""שירות סינון תכנים" – שירות של תוכנה יעילה שמאפשרת גלישה חופשית באתרים המציגים תוכן פוגעני באמצעות הקשת קוד סודי בלבד."; | | |
|  |  | (3) אחרי סעיף קטן (ד) יבוא: | | | |
|  |  | "(ה) על אף האמור בסעיף קטן (ד), רשאי ספק גישה לאינטרנט לספק לכל מנוייו, כברירת מחדל, שירות סינון תכנים; בעד שירות סינון כאמור, לא יגבה ספק הגישה מהמנוי תשלום נוסף על התשלום שהוא גובה ממנו בעד שירות הגישה לאינטרנט. | | | |
|  |  | (ו) שירות הסינון כאמור בסעיף קטן (ה) לא יסופק אם המנוי ביקש זאת באמצעות פנייה טלפונית למוקד שירות לקוחות של הספק או באמצעות שליחת בקשה להסרת שירות הסינון באתר האינטרנט של הספק. | | | |
|  |  | (ז) סיפק ספק התכנים למנוי שירות סינון, יהיה זכאי לתשלום מהמדינה בסכום של 0.30 שקלים חדשים בעד כל מנוי כאמור, לתקופה של עשר שנים מהמועד שבו החל לספק את השירות למנוי." | | | |
| הוראות מעבר | 2. | הוראות סעיף 4ט(א) לחוק העיקרי, כנוסחו בסעיף 1 לחוק זה, יחולו גם לגבי מנוי קיים, בתום שלושה חודשים מיום תחילתו של חוק זה, אלא אם כן המנוי ביקש שלא לספק לו את שירות הסינון כאמור בסעיף 1; בסעיף זה, "מנוי קיים" – מי שהיה מנוי לשירות גישה לאינטרנט ערב תחילתו של חוק זה. | | | |

דברי הסבר

באיזון שבין חירות לאחריות, הוזנחה האחריות כלפי הקטינים שחשופים לתכנים שלא מתאימים לגילם. אין סיבה שאותם חוקים החלים בעולם שאינו וירטואלי, לא יחולו גם על האינטרנט. האינטרנט הוא מקום ציבורי ולצד חופש הביטוי של כל אזרח מונחת זכות לחופש תנועה של ילדינו במרחב הציבורי, בלי להיתקל בתכנים שאינם מתאימים לגילם. הטלת האחריות על כל משתמש קצה היא למעשה הפקרת רשות הרבים החדשה שבה חיים ילדינו.

הצעת חוק זו מטרתה לצמצם את חשיפתם של קטינים לתכנים פוגעניים ברחבי רשת האינטרנט. ההגדרה לעניין תוכן פוגעני הורחבה כך שתכלול הצגת עירום או אברי מין של אדם וכן, הימורים מכל סוג.

כדי להגן על קטינים במרחב הווירטואלי, מוצע לתמרץ את ספקי הגישה לאינטרנט להציע שירות סינון תכנים ללקוחותיהם אשר יאפשר גלישה באתרים לא הולמים באמצעות הקשת סיסמא. תוכנה זו מקבילה לתוכנות בקרת הורים בערוצים פורנוגרפיים הקיימים בטלוויזיה בלווין.

ספק גישה אשר יספק שירות סינון תכנים זה, יזכה למענק בגובה 0.30 שקלים חדשים בעד כל מנוי כאמור ולתקופה של עשר שנים מהמועד שבו החל לספק את השירות למנוי.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ו בכסלו התשע"ז – 26.12.16

1. ס"ח התשמ"ב, עמ' 218. [↑](#footnote-ref-2)